《夏日雨讲郊行次韵刘春卿》
宋代·王之道

皇天久不雨，既雨晴亦好。
食已得从容，偕行石城道。
桑麻光似泼，山林净如澡。
苍苔长绿发，嫩竹摇翠葆。
离离实攒椅，蓛蓛花褪枣。
负梢水中蒲，烟叶湖外草。
新秧良可喜，勃然见兴槁。
老农竞耘耔，出作恨不早。
谁家列午饷，蔬笋杂鲜薧。
田头立妇子，柳下坐翁媪。
宁能择丰甘，放筹等一扫。
帝观犹快意，想见慰倾倒。
嗟予少力穑，自取官游恼。
何当赋归来，须发已华皓。

作者简介：公元一〇九三年至一一六九年字彦猷，庐州濡须人。生于宋哲宗元祐八年，卒于孝宗乾道五年，年七十七岁。善文，明白晓畅，诗亦真朴有致。为人慷慨有气节。宣和六年，（公元一一二四年）与兄之义弟之深同登进士第。对策极言燕云用兵之非，以切直抑制下列。调历阳丞。绍兴和议初成，之道方通判滁州，力陈辱国非便。大忤秦桧意，谪监南雄盐税。坐是沦废者二十年。后累官湖南转运判官，以朝奉大夫致仕。之道著有相山集三十卷，《四库总目》相山词一卷，《文献通考》传于世。